لموسوعة ؤلا أنسيكلوپيديا هيّا تّجميع د لمعارف، لّي يمكن يكون ف كتاب ؤلا مجموعة د لكتوبة ب شّكل لورقي ؤلا نيميريكي، ب شكل منضم على حساب لمواضيع و ب طريقة كاتسهل لقراية د لمعلومات و تّفصيل ديالها ل نّاس كاملين. من شحال هادي و لبشرية كاتحاول تجمّع لمعارف ديالها ف موسوعات و لمحاولات لّولة كانت من لعهد سّومري (4000 عام قبل لميلاد) بحيت كانو كايجمّعو و يكتبو لمعارف لّي عندهوم على لحيوانات و نّباتات ف لواح د لحجر مرتبين على حساب نّواع و لمواضيع. هاد لمفهوم ديال لموسوعة تطور مع تّطور ديال لكتابة و دّور ديال لعلم و لمعرفة ف تاريخ دّول و تحدّد شّكل ديالها ب صّورة لّي كانفهموها بيها دابا ف عصر لأنوار ف لقرن 18 فاش صدرات ف فرانسا "لموسوعة ؤلا دّيكسيونير لعقلاني د لعولوم، لفونون و لخدامي" بين 1751 و 1772.